A Bizottság 500/2003/EK rendelete
(2003. március 19.)
az egyes gabona- és rizstermékeknek a visszatérítések előzetes kifizetése céljából történő vámfelügyelet alatt tartása megengedett időtartamáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1666/2000/EK rendelettel [1] módosított, a gabonafélék piacának közös szervezéséről szóló, 1992. június 30-i 1766/92/EGK tanácsi rendeletre [2], és különösen annak 13. cikke (11) bekezdésére,
tekintettel a legutóbb a 411/2002/EK bizottsági rendelettel [3] módosított, a rizs piacának közös szervezéséről szóló, 1995. december 22-i 3072/95/EK tanácsi rendeletre [4], és különösen annak 13. cikke (15) bekezdésére,
mivel:
(1) A legutóbb a 444/2003/EK rendelettel [5] módosított, a mezőgazdasági termékek után járó exportvisszatérítési rendszer alkalmazása közös részletes szabályainak megállapításáról szóló, 1999. április 15-i 800/1999/EK bizottsági rendelet [6] a visszatérítés előzetes rögzítésének idejét a kiviteli engedély fennmaradó érvényességi idejére korlátozza. E rendelkezés ellátási problémákat okozhat a gabona- és rizspiac szereplői számára a gazdasági év váltásakor, és megzavarhatja a hagyományos vevők gabona- és rizstermékekkel való rendszeres ellátását. Ezért különleges intézkedéseket kell elfogadni a gabona- és rizságazatra vonatkozóan.
(2) A legutóbb az 1873/82/EGK rendelettel [7] módosított, az egyes gabonatermékeknek a visszatérítések előzetes kifizetése céljából történő vámfelügyelet alatt tartása időtartamának csökkentéséről szóló, 1976. február 25-i 413/76/EGK bizottsági rendelet [8] a maláta esetében egyedi időtartamot ír elő. Ezt a terméket a gabonafélékre vonatkozó különleges intézkedések hatálya alá kell vonni, és a 413/76/EGK rendeletet hatályon kívül kell helyezni.
(3) A Gabonapiaci Irányítóbizottság az elnöke által megállapított határidőn belül nem nyilvánított véleményt,
ELFOGADTA EZT A RENDELETET:
1. cikk
(1) A 800/1999/EK rendelet 28. cikkének (6) bekezdése ellenére, az 1766/92/EGK rendelet 1. cikke (1) bekezdésének a) és b) pontjában említett termékek, a kukorica és a cirok kivételével, júliusban vagy augusztusban lejáró kiviteli engedély esetében, a feldolgozásra tekintettel szeptember 30-ig maradhatnak vámfelügyelet alatt.
A kukorica és a cirok, októberben lejáró kiviteli engedély esetében a feldolgozásra tekintettel november 30-ig maradhat vámfelügyelet alatt.
(2) A 800/1999/EK rendelet 28. cikkének (6) bekezdése ellenére, a 3072/95/EK rendelet 1. cikke (1) bekezdésének a) pontjában említett, az 100610 KN-kód alá tartozó hántolatlan rizs, szeptemberben lejáró kiviteli engedély esetében, a feldolgozásra tekintettel október 30-ig maradhat vámfelügyelet alatt.
2. cikk
A 413/76/EGK rendelet hatályát veszti.
3. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ezt a rendeletet a 2003. október 1-jével kezdődően elfogadott fizetési nyilatkozatokra kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. március 19-én.